Na podlagi sedmega odstavka 2. člena Zakona o stvarnem premoženju države in samoupravnih lokalnih skupnosti (Uradni list RS, št. [11/18](http://www.uradni-list.si/1/objava.jsp?sop=2018-01-0457) in [79/18](http://www.uradni-list.si/1/objava.jsp?sop=2018-01-3797)) in 112. člena Pravilnika o postopkih za izvrševanje proračuna Republike Slovenije (Uradni list RS, Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP in 149/22) minister za javno upravo izdaja

**PRAVILNIK O POČITNIŠKI DEJAVNOSTI**

**MINISTRSTVA ZA JAVNO UPRAVO**

**(PPD-1)**

**I. SPLOŠNE DOLOČBE**

**1. člen**

**(Predmet pravilnika)**

S tem pravilnikom se za počitniške enote v lasti Republike Slovenije in v upravljanju Ministrstva za javno upravo (v nadaljnjem besedilu: ministrstvo) ureja:

* poslovanje in financiranje počitniške dejavnosti,
* cena najema in plačilo,
* postopek dodeljevanja počitniških enot,
* odpoved in predčasno zaključitev letovanja,
* pravico do reklamacije in pritožbe ter
* prepoved letovanja.

**2. člen**

**(Uporaba izrazov)**

Izrazi, uporabljeni v tem pravilniku, pomenijo:

1. strokovna služba je notranja organizacijska enota ministrstva, ki opravlja strokovna in administrativno tehnična dela za počitniško dejavnost;
2. organi državne uprave so Vlada Republike Slovenije, vladne službe, ministrstva, organi v sestavi ministrstev in upravne enote;
3. javni sektor so uporabniki javnega proračuna, kot so določeni v zakonu, ki ureja sistem plač v javnem sektorju;
4. notranji upravičenci so zaposleni in upokojeni delavci organov državne;
5. zunanji upravičenci so fizične osebe, ki niso notranji upravičenci;
6. letovanje je najem počitniške enote za turistične namene;
7. letovalec je oseba, ki mu je bila dodeljena počitniška enota v najem;
8. sezona je časovno obdobje, ki ga določi strokovna služba in se deli na poletno in zimsko sezono;
9. razpis je javna objava, ki vsebuje pogoje in merila na podlagi katerih se dodeljujejo počitniške enote v najem.

**II. POČITNIŠKA DEJAVNOST IN PRISTOJNOSTI KOMISIJE**

**3. člen**

**(Splošne določbe)**

1. Počitniška dejavnost je organizirana kot lastna dejavnost, v skladu z zakonodajo s področja javnih financ in jo izvaja strokovna služba v okviru delovnih nalog ministrstva.
2. Počitniške enote ministrstva se uporabljajo za počitniške namene, zaradi zagotavljanja pogojev za oddih in rekreacijo ter vzdrževanje psihofizičnih sposobnosti zaposlenih v organih državne uprave.

**4. člen**

**(Strokovna služba)**

1. Strokovna služba skrbi za gospodarno ravnanje s počitniškimi enotami in smotrno porabo finančnih sredstev ter za vzdrževanje ustreznega nivoja in dvig kvalitete počitniških enot in kakovosti storitev počitniške dejavnosti.
2. Strokovna služba zagotavlja zlasti:

* investicijsko in tekoče vzdrževanje počitniških enot,
* opremljanje,
* redno poravnavanje tekočih obveznosti v zvezi z obratovanjem počitniških enot,
* oddajanje v najem in
* vodenje evidenc počitniške dejavnosti.

**5. člen**

**(Komisija za počitniško dejavnost)**

1. Za potrebe izvajanja počitniške dejavnosti je pri strokovni službi imenovana Komisija za počitniško dejavnost (v nadaljnjem besedilu: komisija), ki jo na predlog generalnega direktorja strokovne službe (v nadaljnjem besedilu: generalni direktor) imenuje minister za javno upravo (v nadaljnjem besedilu: minister).
2. Komisija ima tri člane, od katerih mora biti najmanj en član univerzitetni diplomirani pravnik ali magister prava.

**6. člen**

**(Način odločanja komisije)**

1. Komisija sprejema odločitve na sejah, ki jih na predlog strokovne službe sklicuje predsednik komisije, v njegovi odsotnosti pa namestnik predsednika. Če so na seji komisije prisotni vsi člani, se odločitve sprejemajo z večino glasov. V primeru, da sta na seji prisotna le dva člana komisije, je odločitev lahko sprejeta le soglasno.
2. O sejah komisije se piše zapisnik.

**7. člen**

**(Pristojnosti komisije)**

1. Komisija odloča o:

* dodelitvi počitniških enot notranjim upravičencem na podlagi razpisa, v skladu s 17. in 32. členom tega pravilnika,
* znižanju cene letovanja v primeru iz 12. člena tega pravilnika,
* odločitvi iz prvega odstavka 27. člena tega pravilnika,
* pravici iz tretjega odstavka 39. člena tega pravilnika,
* reklamacijah iz 45. člena tega pravilnika,
* pravicah in dolžnostih letovalcev,
* kršitvah tega pravilnika in
* izrekih opominov in začasne prepovedi letovanja v skladu z 47. členom tega pravilnika.

1. Sklepe komisije podpisuje njen predsednik oziroma v primeru njegove odsotnosti, namestnik predsednika.

**III. FINANCIRANJE POČITNIŠKE DEJAVNOSTI**

**8. člen**

**(Viri financiranja)**

Počitniška dejavnost se financira iz:

- prihodkov počitniške dejavnosti,

- sredstev proračuna,

- namenskih sredstev in

- drugih virov.

**9. člen**

**(Načrt dela)**

Generalni direktor na predlog strokovne službe do konca marca za tekoče leto potrdi načrt dela in porabo sredstev, namenjenih financiranju počitniške dejavnosti. Načrt dela vključuje zlasti:

- nakup in zamenjavo osnovnih sredstev ter drobnega inventarja,

- redno in investicijsko vzdrževanje,

- širitev, dvig kakovosti in povečanje obsega storitev počitniške dejavnosti,

- čiščenje počitniških enot,

- zagotavljanje storitev recepcijske službe in

- načrt zasedenosti počitniških enot.

**10. člen**

**(Namenska uporaba sredstev)**

Iz prihodkov počitniške dejavnosti se zagotavlja pokrivanje odhodkov, povezanih s storitvami počitniške dejavnosti, v skladu z veljavnimi predpisi.

**IV. DOLOČITEV CENE IN PLAČILO NAJEMA POČITNIŠKE ENOTE**

**11. člen**

**(Določitev cene)**

1. Strokovna služba pripravi kalkulacijo cene za dnevni in mesečni najem posamezne počitniške enote v skladu s predpisi s področja javnih financ, ki urejajo lastno dejavnost, najpozneje do konca marca za tekoče leto.
2. Pri izračunu cene najema upošteva vse stroške, ki so povezani z opravljanjem lastne dejavnosti (izdatke za blago in storitve, stroške dela, stroške tekočega in investicijskega vzdrževanja) ter oblikuje predlog cenika letovanja.
3. Predlog cenika letovanja sprejme minister na podlagi predhodnega soglasja Vlade Republike Slovenije.
4. V ceno letovanja je vključen davek na dodano vrednost.

**12. člen**

**(Znižanje cene)**

V kolikor se ugotovijo manjše pomanjkljivosti pri urejenosti določene počitniške enote, ki jih ni mogoče odpraviti pred začetkom letovanja, lahko komisija na predlog strokovne službe do odprave pomanjkljivosti zniža ceno najema te počitniške enote do 20 %. Letovalca je treba opozoriti na pomanjkljivosti in znižanje cene najema počitniške enote.

**13. člen**

**(Plačilo cene najema)**

1. Letovalec je dolžan plačati ceno najema na podlagi računa, ki ga izda strokovna služba.
2. Letovanje mora biti plačano v roku, ki je naveden na računu.
3. Po plačilu cene najema izda strokovna služba letovalcu napotnico za letovanje ter vsa potrebna navodila o uporabi počitniške enote.
4. Letovalec je poleg cene najema dolžan plačati še turistično takso, stroške prijave in zavarovanja, ki jih ob prijavi in prevzemu ključev plača recepcijski službi v skladu z navodili iz prejšnjega odstavka.
5. Letovalec je na lokacijah, kjer je omogočeno čiščenje, dolžan poleg cene letovanja plačati še stroške izmenskega čiščenja počitniške enote.

**V. DODELJEVANJE POČITNIŠKIH ENOT**

1. **člen**

**(Oddajanje počitniških enot)**

1. Počitniške enote se oddajajo preko vsega leta, razen v času, ko se v počitniških enotah opravljajo vzdrževalna dela ali ni omogočena normalna raba počitniške enote.
2. V primeru večjih pomanjkljivosti se počitniška enota v določenem terminu ali sezoni ne oddaja v najem.
3. **člen**

**(Dovoljeno število uporabnikov počitniške enote)**

Počitniško enoto sme uporabljati le toliko oseb, kolikor je za posamezno enoto s strani strokovne službe predvidenih ležišč, upoštevaje izjemo glede predšolskih otrok, ki ne zasedajo svojega ležišča, v kolikor posamezna enota glede na opremljenost, površino in razporeditev prostorov to omogoča.

**16. člen**

**(Živali v počitniški enoti)**

1. V počitniških enotah domače živali niso dovoljene, prav tako je prepovedano kajenje.
2. Domače živali so dovoljene le v za to predvidenih počitniških enotah.
3. Letovalec mora na spletnem obrazcu označiti, da bo v za to predvideni počitniški enoti v času letovanja bivala tudi domača žival.
4. Letovalec mora sam zagotoviti potrebno opremo za bivanje domače živali v počitniški enoti in morebitne druge pripomočke za vzdrževanje domače živali.
5. Letovalec nosi stroške čiščenja počitniške enote.

**V.1 Dodeljevanje počitniških enot v sezoni**

**V.1.1 Dodeljevanje počitniških enot na podlagi razpisa**

**17. člen**

**(Razpis)**

1. Strokovna služba za obdobje poletne in zimske sezone izvede razpis za oddajo počitniških enot v najem. Na razpis se lahko prijavijo notranji upravičenci.
2. Razpis se objavi na spletni strani ministrstva in se posreduje vsem organom državne uprave v elektronski obliki najmanj 60 dni pred začetkom sezone.
3. V razpisu se objavijo zlasti:

* seznam počitniških enot,
* datumska opredelitev začetka in konca sezone,
* termini za letovanje ter
* postopek, pogoji in rok prijave.

**18. člen**

**(Prijava na razpis)**

1. Notranji upravičenec se prijavi na razpis preko spletne prijave, dosegljive na spletni strani ministrstva, v roku, ki je določen v razpisu.
2. Vsak notranji upravičenec lahko odda samo eno prijavo.
3. Komisija prepoznih, nepopolnih ali nepravilnih prijav ne upošteva.

**19. člen**

**(Obravnava prijav in točkovanje)**

1. Prijave notranjih upravičencev točkuje strokovna služba.
2. Notranjim upravičencem, ki so zaposleni delavci organov državne uprave, se dodelijo točke na podlagi naslednjih kriterijev, ki so izpolnjeni na dan objave razpisa:
3. otroci vključeni v osnovnošolsko izobraževanje notranjega upravičenca ali njegovega zakonca oziroma partnerja iz partnerske zveze, zunajzakonskega partnerja oziroma partnerja nesklenjene partnerske zveze (otroci v osnovni šoli od prvega do devetega razreda) - 20 točk za vsakega šoloobveznega otroka;
4. predšolski otroci ali otroci do dopolnjenega 18 leta starosti, ki niso vključeni v osnovnošolsko izobraževanje, notranjega upravičenca ali njegovega zakonca oziroma partnerja iz partnerske zveze, zunajzakonskega partnerja oziroma partnerja nesklenjene partnerske zveze - 10 točk za vsakega predšolskega otroka ali otroka do dopolnjenega 18 leta starosti;
5. uporaba počitniških enot v preteklih šestih sezonah (zadnjih treh poletnih in zadnjih treh zimskih sezonah), vendar le, če mu je bilo dodeljeno letovanje za celoten termin, določen v razpisu:

* tri ali večkrat - 0 točk,
* dvakrat - 30 točk,
* enkrat - 60 točk,
* nikoli - 90 točk;

1. zaposlitev notranjega upravičenca v organu državne uprave, razen Ministrstva za notranje zadeve, Ministrstva za obrambo in njunih organov v sestavi ter Uprave Republike Slovenije za izvrševanje kazenskih sankcij, - 100 točk;
2. zaposlitev notranjega upravičenca na Ministrstvu za notranje zadeve, Ministrstvu za obrambo in njunih organov v sestavi ter Upravi Republike Slovenije za izvrševanje kazenskih sankcij, ki ima v upravljanju svoje počitniške enote, - 50 točk, in
3. 1 točka na dopolnjeno leto delovne dobe v javnem sektorju.
4. Pri notranjih upravičencih, ki so upokojeni delavci organov državne uprave, se upošteva le kriterij iz tretje točke prejšnjega odstavka.

**20. člen**

**(Dodelitev počitniških enot)**

1. Komisija dodeli počitniške enote notranjim upravičencem, ki so za posamezno lokacijo in termin dosegli največje število točk.
2. Če za isto počitniško enoto v istem terminu dva ali več notranjih upravičencev dosežejo enako število točk, se letovanje dodeli tistemu, ki prvi po vrstnem redu posameznih kriterijev iz drugega odstavka 19. člena doseže večje število točk. Če dva ali več notranjih upravičencev po vseh kriterijih dosežejo enako število točk, o dodelitvi počitniške enote odloči žreb.

**21. člen**

**(Obveščanje o rezultatih razpisa)**

Strokovna služba pisno obvesti o dodelitvi počitniške enote vse notranje upravičence, ki so se prijavili na razpis, s čimer je razpis zaključen.

Strokovna služba na spletni strani ministrstva objavi seznam doseženih točk notranjih upravičencev, ki so na razpisu uspeli v posameznem terminu, za posamezno počitniško enoto.

Zoper odločitev komisije o dodelitvi počitniške enote ni pritožbe.

**22. člen**

**(Umik in prenos letovanja)**

1. Notranji upravičenec, ki mu je bila dodeljena počitniška enota na podlagi 17. člena tega pravilnika, lahko v 8 dneh po prejemu obvestila iz 1. odstavka 21. člena tega pravilnika umakne prijavo za letovanje brez finančnih posledic. Za umik prijave se šteje pisno obvestilo notranjega upravičenca, ki ga posreduje na uradni elektronski naslov strokovne službe ([pocitnice.mju@gov.si](mailto:pocitnice.mju@gov.si)).
2. Notranjemu upravičencu ni dovoljeno prenašati letovanja v počitniški enoti na drugo osebo, zamenjati dodeljene počitniške enote ali spremeniti termina letovanja.

**V.1.2 Dodeljevanje počitniških enot po zaključku razpisa**

**23. člen**

**(Dodelitev počitniške enote notranjim upravičencem, ki na razpisu niso uspeli)**

Počitniške enote, ki v času razpisa niso bile dodeljene, lahko strokovna služba po zaključku razpisa odda notranjim upravičencem, ki so se prijavili na razpis in niso dosegli zadostnega števila točk za dodelitev. Pogoje in način prijave jim posreduje strokovna služba v obvestilu o rezultatih razpisa.

**24. člen**

**(Dodelitev počitniške enote izven razpisa)**

1. Počitniške enote, ki po zaključenem postopku dodelitve iz 23. člena tega pravilnika, niso bile dodeljene, strokovna služba odda notranjim in zunanjim upravičencem, za termine predvidene v razpisu.
2. Notranjim ali zunanjim upravičencem se lahko počitniške enote za krajše obdobje od z razpisom predvidenih terminov oddajo 20 dni ali manj pred željenim nastopom letovanja.
3. Počitniške enote, ki niso bile vključene v razpis, se lahko oddajo notranjim ali zunanjim upravičencem za tedenske ali krajše termine.

**25 . člen**

**(Postopek prijave in obravnava prijav)**

1. Strokovna služba počitniške enote dodeljuje na podlagi vrstnega reda prispelih prijav.
2. Upravičenec se prijavi preko spletne prijave ali s prijavnico za letovanje, ki je objavljena na spletni strani ministrstva, oddani po predhodni telefonski rezervaciji pri strokovni službi. Telefonska rezervacija velja največ en delovni dan.
3. Prijavnica predstavlja zavezujočo ponudbo, ki jo strokovna služba sprejme z izdajo potrdila o odobritvi letovanja ali računa.
4. Šteje se, da je upravičencu letovanje dodeljeno, ko strokovna služba izda potrdilo o odobritvi letovanja ali račun.

**26. člen**

**(Sprememba prijave in prenos letovanja)**

1. Notranjemu ali zunanjemu upravičencu, ki mu je bila dodeljena počitniška enota na podlagi 23. in 24. člena tega pravilnika, ni dovoljeno zamenjati počitniške enote ali spremeniti termina letovanja.
2. Notranji ali zunanji upravičenec lahko prenese letovanje v počitniški enoti na drugo osebo. O tem je dolžan obvestiti strokovno službo, najkasneje dan pred začetkom letovanja. V obvestilu je dolžan navesti podatke o novem nosilcu letovanja, zaradi izdaje nove napotnice.

**V.1.3 Dodeljevanje počitniških enot brez izvedbe razpisa**

**27. člen**

**(Splošna določba)**

1. Komisija lahko na predlog strokovne službe v obdobju zimske in poletne sezone iz utemeljenih razlogov izjemoma odloči, da se razpis za posamezno sezono ne izvede.
2. Strokovna služba odločitev objavi na uradni spletni strani ministrstva ter o tem obvesti vse organe državne uprave v elektronski obliki praviloma 60 dni pred začetkom sezone.
3. V obvestilu strokovna služba objavi zlasti:

* pogoje in merila za oddajo počitniških enot,
* seznam počitniških enot,
* datumsko opredelitev začetka in konca sezone,
* termine za letovanje,
* upravičence za dodelitev,
* postopek prijave in način dodelitve ter
* rok v katerem se lahko prijavijo le notranji upravičenci.

**28. člen**

**(Sprememba prijave in prenos letovanja)**

Notranjemu upravičencu, ki mu je bila dodeljena počitniška enota na podlagi 27. člena tega pravilnika, ni dovoljeno prenašati pravice letovanja na drugo osebo, zamenjati dodeljene počitniške enote ali spremeniti termina letovanja.

**V.2 Dodeljevanje počitniških enot izven sezone**

**29. člen**

**(Vrsta najema izven sezone)**

Počitniške enote se izven sezone oddajo za dnevni ali mesečni najem.

**V.2.1. Dnevni najem**

**30. člen**

**(Upravičenci in postopek prijave)**

1. Izven sezone se lahko počitniška enota odda v najem:

* notranjim ali zunanjim upravičencem;
* državnim organom ali javnim uslužbencem, ki so tja napoteni po nalogu državnega organa;
* pravnim osebam javnega ali zasebnega prava.

1. S pravnimi subjekti iz prejšnjega odstavka se lahko za čas letovanja sklene pogodba, ki jo podpiše generalni direktor.
2. Pri prijavi in dodeljevanju počitniške enote za dnevni najem se uporabljajo določila 25. člena tega pravilnika.

**31. člen**

**(Prenos in sprememba letovanja)**

1. Notranji in zunanji upravičenec, ki mu je bila počitniška enota dodeljena na podlagi prejšnjega člena tega pravilnika, lahko prenese letovanje v počitniški enoti na drugo osebo. O tem je dolžan najkasneje dan pred začetkom letovanja pisno obvestiti strokovno službo in v obvestilu navesti podatke o novem nosilcu letovanja, zaradi izdaje nove napotnice.
2. Notranji in zunanji upravičenec, ki mu je bila dodeljena počitniška enota, lahko pod pogojem, da je letovanje že plačano, enkrat vloži prošnjo za spremembo termina letovanja, pri čemer mu ni potrebno navesti razloga.
3. Za ponovno spremembo termina letovanja mora upravičenec predložiti ustrezno dokazilo, v skladu določbami 37., 38. in 39. člena tega pravilnika.
4. Prošnjo za spremembo termina letovanja mora upravičenec iz drugega in tretjega odstavka tega člena posredovati na elektronski naslov strokovne službe ([pocitnice.mju@gov.si](mailto:pocitnice.mju@gov.si)), najkasneje dan pred začetkom letovanja.
5. V primeru nižje cene najema strokovna služba razlike ne vrača, v primeru višje cene pa je upravičenec dolžan doplačati razliko v ceni.

**V.2.2. Mesečni najem**

**32. člen**

**(Razpis)**

1. Za oddajo počitniških enot v mesečni najem strokovna služba, skladno z odločitvijo komisije, izvede razpis za oddajo počitniških enot, ki se objavi na uradni spletni strani ministrstva in se posreduje vsem organom državne uprave v elektronski obliki.
2. Razpis vsebuje:

* seznam počitniških enot,
* obdobje najema,
* upravičence za dodelitev,
* postopek in pogoje za prijavo,
* ceno najema,
* rok v katerem se lahko prijavijo le notranji upravičenci ter
* splošne pogoje uporabe.

1. Vse pravice in obveznosti upravičencev za mesečni najem so opredeljene s splošnimi pogoji za oddajo počitniške enote v mesečni najem in jih upravičenec sprejme s podpisom prijavnice.

**33. člen**

**(Oddaja počitniških enot izven razpisa)**

1. Počitniške enote, za katere ni bilo izkazanega interesa na razpisu, se lahko oddajo notranjim in zunanjim upravičencem v mesečni najem.
2. Pri prijavi in dodeljevanju počitniške enote v mesečni najem se uporabljajo določila 25. člena tega pravilnika.

**34. člen**

**(Dodelitev počitniških enot za krajše obdobje)**

1. Počitniške enote, za katere ni bilo izkazanega interesa za mesečni najem, lahko strokovna služba odda za dnevni najem.
2. Šteje se, da za mesečni najem ni bil podan interes, če za počitniško enoto, predvideno za mesečni najem, ni bila opravljena rezervacija do 5 dni pred predvidenim začetkom termina mesečnega najema.
3. Pri prijavi in dodeljevanju počitniških enot se uporabljajo določila 25. člena tega pravilnika.

**VI. ODPOVED IN PREDČASNA ZAKLJUČITEV LETOVANJA**

**35. člen**

**(Odpoved letovalca)**

1. Letovalec lahko odpove letovanje.
2. Odpoved mora biti dana v pisni obliki.
3. Šteje se, da je pisna odpoved prejeta, ko prispe na uradni elektronski naslov strokovne službe ([pocitnice.mju@gov.si](mailto:pocitnice.mju@gov.si)).

**36. člen**

**(Stroški v zvezi z odpovedjo)**

1. V primeru odpovedi letovanja, kot jo opredeljuje prejšnji člen tega pravilnika, je letovalec dolžan plačati stroške odpovedi letovanja.
2. Stroški odpovedi letovanja so odvisni od datuma prejema pisne odpovedi, pri čemer se kot prvi dan šteje dan prejema pisne odpovedi, kot zadnji dan pa se šteje en dan pred začetkom letovanja.
3. Začetek letovanja je prvi dan odobrenega termina.
4. Stroški odpovedi iz prvega odstavka tega člena znašajo:

|  |  |
| --- | --- |
| do 30 dni pred začetkom letovanja | brez stroškov odpovedi letovanja |
| od 29 do 22 dni pred začetkom letovanja | 20% cene letovanja |
| od 21 do 15 dni pred začetkom letovanja | 30% cene letovanja |
| od 14 do 8 dni pred začetkom letovanja | 50% cene letovanja |
| od 7 do 1 dni pred začetkom letovanja | 80% cene letovanja |
| od dneva začetka letovanja | 100% cene letovanja |

1. Če letovalec ne odpove letovanja ali ga odpove v odobrenem terminu letovanja, je dolžan

plačati ceno letovanja za vse dni odobrenega termina letovanja.

**37. člen**

**(Odpoved zaradi bolezni)**

1. V primeru bolezni letovalca ali ožjega družinskega člana lahko letovalec odpove letovanje najkasneje en dan pred začetkom letovanja. Odpoved je potrebno strokovni službi posredovati pisno in predložiti dokazilo o nastopu bolezni.
2. V primeru iz prejšnjega odstavka tega člena je letovalec dolžan plačati stroške v višini 20% cene letovanja.
3. Če okoliščine iz prejšnjega odstavka nastopijo prej kot 14 dni pred začetkom letovanja, se letovalcu zaračunajo stroški odpovedi v skladu s 4. odstavkom 36. člena.

**38. člen**

**(Odpoved zaradi službene zadržanosti)**

1. V primerih nujne službene zadržanosti nosilca letovanja, ki je zaposlen v organih državne uprave, lahko le-ta odpove letovanje najkasneje en dan pred začetkom letovanja. Glede obstoja nujne službene zadržanosti letovalec predloži izjavo delodajalca o nujni službeni zadržanosti, ki jo podpiše predstojnik organa državne uprave.
2. V kolikor letovalec predloži potrdilo iz prejšnjega odstavka, se stroški odpovedi ne zaračunajo.

**39. člen**

**(Odpoved zaradi višje sile ali izrednih okoliščin)**

1. V primeru nastopa višje sile ali izrednih nepredvidljivih okoliščin, ki so nastale pred nastopom letovanja, lahko letovalec odpove letovanje najkasneje na dan začetka letovanja, vse do prijave in prevzema ključev pri recepcijski službi.
2. Kot izredne okoliščine ni mogoče šteti dogodek, ki je nastopil prej kot 14 dni pred začetkom letovanja.
3. Če se letovalec pri odpovedi letovanja sklicuje na izredne okoliščine in v roku treh dni od njihovega nastanka pisno obvesti strokovno službo ter predloži dokazilo, mu strokovna služba zaračuna stroške v višini 20% cene letovanja.
4. O obstoju izredne okoliščine iz prejšnjega odstavka odloči komisija.

**40. člen**

**(Neupravičenost do vračila stroškov letovanja)**

Strokovna služba ne vrača že vplačanih sredstev za letovanje:

* če letovalec ne nastopi letovanja in niso podane okoliščine iz 37., 38., ali 39. člena tega pravilnika;
* če letovalec predčasno zaključi ali pozneje nastopi letovanje iz kakršnega koli razloga na njegovi strani.

**41. člen**

**(Odpoved s strani strokovne službe)**

1. Strokovna služba lahko letovalcu odpove ali zahteva predčasno zaključitev letovanja, ne da bi mu moralo povrniti škodo, če nastopijo pred ali med letovanjem izredne okoliščine, ki jih ni bilo mogoče predvideti niti se jim izogniti ali jih odvrniti, ki pa bi bile ob dodelitvi letovanja za strokovno službo utemeljen razlog, da letovanje ne bi bilo dodeljeno, če bi bile takrat podane. V tem primeru strokovna služba povrne letovalcu vplačana sredstva za letovanje za vse dni, ko v počitniški enoti ni mogel letovati.
2. Notranjemu upravičencu, ki mu je bila počitniška enota dodeljena na razpisu, se nerealizirano ali prekinjeno letovanje pri točkovanju v naslednjih letih ne upošteva kot realizirano.
3. Pri nerealiziranem letovanju se na razpisu dosežene točke prosilca dodajo pri prijavi na naslednjih dveh razpisih.
4. Če je v istem terminu na isti ali drugi lokaciji na voljo primerljiva počitniška enota, lahko strokovna služba pod pogojem da se letovalec s tem strinja, pred ali med letovanjem izda novo napotnico za nadomestno počitniško enoto brez doplačila ali vračila morebitne razlike v ceni.

**VII. UPORABA POČITNIŠKIH ENOT**

**42. člen**

**(Dolžnosti letovalcev ob prevzemu počitniških enot)**

1. Letovalec je pri uporabi počitniške enote dolžan dosledno spoštovati vsa prejeta navodila strokovne službe in uporabljati dodeljeno počitniško enoto s skrbnostjo dobrega gospodarja.
2. Letovalec je ob prihodu dolžan preveriti stanje počitniške enote.
3. V kolikor letovalec ob prihodu ali med letovanjem ugotovi nepravilnosti (pomanjkljivosti glede vzdrževanja ali čistoče) oziroma okvaro v počitniški enoti ali na skupnem delu, ki onemogočajo ali omejujejo uporabo počitniške enote ali lahko povzročijo večjo škodo na počitniški enoti, je dolžan o tem nemudoma obvestiti recepcijsko službo in prvi delovni dan strokovne službe tudi slednjo.
4. Če tega ne stori, se šteje, da se je strinjal s pomanjkljivostmi in s tem izgubi pravico do vložitve reklamacije iz 45. člena tega pravilnika. Prav tako odgovornosti za nepravilnosti in okvare, ki bi bile ugotovljene po njegovem odhodu iz počitniške enote, ne more prenesti na predhodnega letovalca.

**43. člen**

**(Poročilo o letovanju)**

Po končanem letovanju letovalec izpolni poročilo o letovanju.

**44. člen**

**(Odškodninska odgovornost in povračilo stroškov čiščenja)**

1. Letovalec je odgovoren za vso škodo, nastalo v času njegovega letovanja v počitniški enoti. O škodi, ki jo je v počitniški enoti, na njenem inventarju ali v počitniškem objektu povzročil sam, osebe, ki so z njim letovale, ali domače živali, je dolžan obvestiti strokovno službo takoj oziroma najpozneje ob zaključku letovanja v poročilu o letovanju iz prejšnjega člena. Stroške za odpravo nastale škode mora poravnati v roku, kot je razviden iz zahtevka za povrnitev stroškov s strani strokovne službe.
2. Če strokovna služba ugotovi, da letovalec ob zaključku letovanja počitniške enote ni ustrezno očistil, je dolžan povrniti tudi stroške čiščenja.

**VIII. PRAVICA DO REKLAMACIJE IN PRITOŽBE**

**45. člen**

**(Reklamacija)**

1. Letovalec lahko vloži reklamacijo, ki se nanaša na uporabo počitniške enote in druge reklamacije v zvezi z letovanjem.
2. Obrazloženo reklamacijo naslovi letovalec na strokovno službo v roku 15 dni od zaključka letovanja. K reklamaciji mora priložiti ustrezna dokazila (fotografije ipd.), ki izkazujejo dejansko stanje, ter potrditev recepcijske službe o prijavi okvare.
3. O reklamaciji odloča komisija.
4. Pri ugotovitvi manjših pomanjkljivosti (kot so nedelovanje televizorja, slab TV signal ali internetna povezava, slabše počiščena enota, mrčes ali druge žuželke v počitniški enoti, pomanjkanje, dotrajanost ali poškodbe drobnega inventarja ipd.), ki bistveno ne vplivajo na kakovost bivanja v počitniški enoti ali za okvare na električnem ali javnem vodovodnem omrežju in za druge nevšečnosti, ki ne izvirajo iz sfere počitniške enote in na katere strokovna služba nima vpliva, strokovna služba ne vrača že vplačanih sredstev za letovanje.
5. Reklamacija, vložena po poteku roka iz drugega odstavka tega člena, se kot prepozna zavrže.

**46. člen**

**(Pritožba)**

1. Letovalec lahko vloži obrazloženo pritožbo zoper odločitev komisije iz razlogov, navedenih od četrte do osme alineje 7. člena tega pravilnika pisno v roku 15 dni od dneva prejema odločitve komisije. Pritožba se naslovi na generalnega direktorja, ki odloči o pritožbi.
2. Pritožba, vložena po poteku roka iz prejšnjega odstavka, se kot prepozna zavrže.

**IX. PREPOVED LETOVANJA**

**47. člen**

**(Prepoved letovanja)**

Komisija lahko izda sklep o prepovedi letovanja za obdobje do treh let, če letovalec ali osebe, ki so z njim letovale:

* ne spoštujejo hišnega reda v počitniški enoti ali širšem sklopu (stanovanjskega bloka, počitniškega naselja) ter s svojim vedenjem motijo druge osebe;
* ne zapustijo počitniške enote v skladu z navodili, ki jih prejmejo skupaj z napotnico;
* namerno ali iz hude malomarnosti povzročijo škodo v sami počitniški enoti ali na skupnih delih stavbe oziroma če škodo povzroči njihova domača žival;
* v zahtevanem roku ne poravnajo stroškov čiščenja ali stroškov za odpravo škode, ki so jo povzročili v počitniški enoti ali na njenih skupnih delih;
* dovolijo v svoji odsotnosti uporabo dodeljene počitniške enote drugim osebam,
* samovoljno spreminjajo dodeljeni termin ali počitniško enoto;
* uporabljajo počitniško enoto brez vednosti strokovne službe;
* kršijo prepoved iz prvega odstavka 16. člena tega pravilnika ali
* nimajo poravnanih obveznosti iz naslova letovanja.

**X. PREHODNE IN KONČNE DOLOČBE**

**48. člen**

Z dnem uveljavitve tega pravilnika preneha veljati Pravilnik o počitniški dejavnosti št. 322-10/2021 z dne 30. 3. 2021.

**49. člen**

Pravilnik se objavi na spletnem portalu ministrstva in začne veljati z dnem, ko ga podpiše minister.

Št.: 322-13/2023/1

Ljubljana, dne 13. 3. 2023

Sanja AJANOVIĆ HOVNIK

ministrica za javno upravo